b'\n_START_ARTICLE_\n\xc3\x95iguskantsler\n_START_SECTION_\n\xc3\x95iguskantsleri institutsioon 1938. aasta p\xc3\xb5hiseaduses\n_START_PARAGRAPH_\n\xc3\x95iguskantsler loodi algselt 1938. aastal j\xc3\xb5ustunud p\xc3\xb5hiseadusega. \xc3\x95iguskantsleri m\xc3\xa4\xc3\xa4ras siis ametisse president ning ta oli ka viimasele aruandekohustuslik.\n_START_SECTION_\n\xc3\x95iguskantsleri institutsioon 1992. aasta p\xc3\xb5hiseaduses\n_START_PARAGRAPH_\nKehtivas p\xc3\xb5hiseaduses k\xc3\xa4sitleb \xc3\xb5iguskantslerit XII peat\xc3\xbckk._NEWLINE_\xc3\x95iguskantsleri nimetab ametisse Riigikogu presidendi ettepanekul 7 aastaks._NEWLINE_\xc3\x95iguskantsleril on \xc3\xb5igus teha j\xc3\xa4relevalvet \xc3\xbcldaktide \xc3\xbcle. Kui \xc3\xb5iguskantsler leiab, et mingi \xc3\xbcldakt on vastuolus teiste seadustega, siis teeb ta akti vastuv\xc3\xb5tnule ettepaneku viia see seadustega 20 p\xc3\xa4eva jooksul koosk\xc3\xb5lla. Kui seda ei tehta, on tal \xc3\xb5igus p\xc3\xb6\xc3\xb6rduda Riigikohtu poole, et see akt tunnistataks \xc3\xb5igust\xc3\xbchiseks._NEWLINE_\xc3\x95iguskantsleril on \xc3\xb5igus teha ettepanekuid k\xc3\xb5rgete riigiametnike kriminaalvastutusele v\xc3\xb5tmiseks._NEWLINE_\xc3\x95iguskantsleril on s\xc3\xb5na\xc3\xb5igus riigikogu ja valitsuse istungitel. Kord aastas peab \xc3\xb5iguskantsler riigikogu ees oma tegevuse kohta aru andma. Samuti on riigikogu liikmetel \xc3\xb5igus esitada \xc3\xb5iguskantslerile arup\xc3\xa4rimisi._NEWLINE_1999. aastast t\xc3\xa4idab \xc3\xb5iguskantsler ka ombudsmani (\xc3\xb5igusvahemehe) \xc3\xbclesandeid.\n_START_SECTION_\n\xc3\x95iguskantsleri ametissenimetamine 2000. aastal\n_START_PARAGRAPH_\nPresident Lennart Meri esitas justiitsministeeriumi asekantsleri, tollal 28-aastase Priit Kama kandidaadina alles p\xc3\xa4rast Eerik-Juhan Truuv\xc3\xa4lja volituste l\xc3\xb5ppemist juunis 2000. H\xc3\xa4\xc3\xa4letus kukkus \xc3\xbche h\xc3\xa4\xc3\xa4lega l\xc3\xa4bi, kui Priit Kama kogus 50 poolt- ja 49 vastuh\xc3\xa4\xc3\xa4lt. _NEWLINE_President Meri pakkus seej\xc3\xa4rel mitteametlikult v\xc3\xa4lja rahvusvahelise \xc3\xb5iguse professori Rein M\xc3\xbcllersoni ja vandeadvokaat Kaido Pihlaka nimed. Kui selgus, et ka need kandidaadid ei leiaks toetust, \xc3\xa4rgitas Meri riigikogu pakkumisi tegema. _NEWLINE_Veninud menetluse j\xc3\xa4rel nimetati 20. veebruaril 2001 \xc3\xb5iguskantsleriks Allar J\xc3\xb5ks. Tema poolt h\xc3\xa4\xc3\xa4letasid 72, vastu 14 saadikut ja erapooletuks j\xc3\xa4id 4 saadikut. Allar J\xc3\xb5ks astus \xc3\xb5iguskantslerina ametisse 8. m\xc3\xa4rtsil 2001.'